Oor dié bank kla mense die meeste | Netwerk24
Deur Elvira Wood 14 Mei 2020 05:15
Die meeste klagtes wat die bankombudsman in 2019 ontvang het, het oor FNB en internetbankdienste gehandel.
Reana Steyn, die bankombudFoto: Verskaf
Die resultate vir die jaar is Woensdag bekend gemaak. Hiervolgens is 6 472 klagtes in 2019 teenoor 7 115 in 2018 ontvang.
Ná FNB (1 707) was die meeste klagtes oor Absa (1 483), Standard Bank (1 127), Nedbank (1 094) en Capitec (763).
FNB was ook die enigste van die groot banke waar die klagtes sedert 2018 (met 9%) toegeneem het. By die res het die klagtes gedaal.
Reana Steyn, die ombud, sê in 'n verklaring klagtes neem nie noodwendig toe omdat 'n bank 'n swakker diens lewer nie. Dit hou ook verband daarmee dat mense toenemend bewus raak van haar kantoor se diens en daarvan gebruik maak.
Daar moet ook in ag geneem word dat daar noodwendig meer klagtes gaan wees oor banke wat meer kliënte het.
Die diens waaroor Suid-Afrikaners die meeste gekla het, was net soos vorige jare internetbankdienste. Altesame 18% van alle klagtes het daaruit voortgespruit. Hiervan is 1 292 klagtes opgelos.
In verreweg die meeste van die gevalle (73%) is ten gunste van die bank bevind, met net 23% wat in die guns van die kliënte was.
Steyn sê die meeste klagtes was weer eens net soos vorige jare meestal oor selfoonbank- en uitvissingsbedrog.
Daar is 'n behoefte aan die voortgesette opvoeding en bewusmaking van verbruikers oor hierdie soort of enige ander bedrog, en die ombud is daartoe verbind om die bankgemeenskap hiermee te help, sê sy.
Die tweede meeste klagtes wat opgelos is (904), was oor kredietkaarte en die derde meeste oor kitsbanke (821).
Klagtes oor kredietkaarte het tot 15% van die totaal gestyg vergeleke met 12% in 2018.
"Die twee kwessies waaroor die meeste gekla is, hou verband met kaartbedrog en terugbetalingsgeskille voortspruitend uit aanlyn handel," sê Steyn.
Die meeste klagtes kom uit Gauteng (44%), gevolg deur die Wes-Kaap (15%) en KwaZulu-Natal (13%). Die meeste klaers is ouer as 40 jaar en hulle kla meestal oor internetbankdienste, kredietkaarte en kitsbanke.
Mense jonger as 31 jaar kla meestal oor kitsbanke, gevolg deur internetbankdienste en motorfinansiering.
Die meeste klaers (43%) het by ander mense gehoor van die dienste wat die ombud lewer; 22% het by hul bank en 13% het oor die radio van die ombud gehoor.
Steyn sê sy kan nie nou kommentaar lewer oor die impak van die koronaviruspandemie op die bankdienste nie.